b"\n_START_ARTICLE_\nVasco da Gama\n_START_SECTION_\nMladost\n_START_PARAGRAPH_\nVasco da Gama je bil najverjetneje rojen leta 1460 ali 1469, v Sinesu na jugozahodni obali Portugalske, verjetno v hi\xc5\xa1i poleg cerkve Nostra Senhora das Salas. Sines je danes eno od mnogih ribi\xc5\xa1kih pristani\xc5\xa1\xc4\x8d na obali Alentejo. _NEWLINE_O\xc4\x8de Vasca da Game Est\xc3\xaav\xc3\xa3o da Gama je bil v \xc4\x8dasu sinovega rojstva vitez v slu\xc5\xbebi grofa Viseu, ki pa je bil kasneje imenovan za civilnega guvernerja Sinesa in je prejemal nekaj dohodka od davkov na proizvodnjo mila v Estremozu._NEWLINE_Est\xc3\xaav\xc3\xa3o da Gama je bil poro\xc4\x8den z do\xc3\xb1o Isabel Sodr\xc3\xa9, h\xc4\x8derko Jo\xc3\xa3o Sodr\xc3\xa9 (znanega tudi pod imenom Jo\xc3\xa3o de Resende). Sodr\xc3\xa9, ki je bil angle\xc5\xa1ki priseljenec, je imel zveze s princem Diogo, grofom Viseu, sinom kralja Edvarda I. Portugalskega in guvernerjem voja\xc5\xa1kega kristusovega reda._NEWLINE_Malo je znano o mladosti Vasca da Game. Portugalski zgodovinar Teixeira de Arag\xc3\xa3o navaja, da naj bi \xc5\xa1tudiral v mestu \xc3\x89vora, kjer naj bi se nau\xc4\x8dil matematike in osnov navigacije. Znano je, da naj bi Da Gama imel dobro znanje astronomije in mo\xc5\xbeno je, da se je je u\xc4\x8dil pri astronomu Abrahamu Zacuto._NEWLINE_Leta 1492 je kralj Janez II. Portugalski poslal Vasca da Gamo v pristani\xc5\xa1\xc4\x8de Set\xc3\xbabal, ju\xc5\xbeno od Lizbone in v Algarve, da zase\xc5\xbee tamkaj\xc5\xa1nje francoske ladje, kot ma\xc5\xa1\xc4\x8devanje za ropanje na portugalskih ladjah brez vojne napovedi - naloga, ki jo je Da Gama hitro in u\xc4\x8dinkovito opravil.\n_START_SECTION_\nPomorska odkritja pred Vascom da Gamo\n_START_PARAGRAPH_\nV za\xc4\x8detku 15. stoletja je portugalska pomorska \xc5\xa1ola, ki jo je ustanovil in finan\xc4\x8dno podpiral princ Henrik Pomor\xc5\xa1\xc4\x8dak, raz\xc5\xa1irila portugalsko znanje o obalah zahodnega dela afri\xc5\xa1ke celine. Od leta 1460 je bil portugalski cilj obkro\xc5\xbeitev Afrike z namenom, da bi dosegli obale Indije (glavne proizvajalke \xc4\x8drnega popra in drugih dragocenih za\xc4\x8dimb), po morski poti._NEWLINE_Bene\xc5\xa1ka republika je tedaj namre\xc4\x8d kontrolirala ve\xc4\x8dino trgovskih poti med Evropo in Azijo. Portugalska je upala, da bo pomorska pot ob obalah Afrike, ki jo je odprl Bartolomeu Dias in njegovi kapitani, prekinila bene\xc5\xa1ki trgovinski monopol in starej\xc5\xa1e trgovske kopensko-morske povezave, kot je bila tradicionalna t. i. Di\xc5\xa1avna pot, ki je vodila preko Perzijskega zaliva in Rde\xc4\x8dega morja ter s karavanami v vzhodno Sredozemlje. _NEWLINE_V \xc4\x8dasu, ko je bil Vasco da Gama star deset let, so ti dolgoro\xc4\x8dni portugalski na\xc4\x8drti obrodili prve sadove. Bartolomej Diaz se je vrnil s potovanja, na katerem je obkro\xc5\xbeil Rt dobrega upanja, ter raziskal ozemlje do Velike Ribje reke v dana\xc5\xa1nji Ju\xc5\xbenoafri\xc5\xa1ki republiki. Potrdil je tudi, da obala od tam dalje poteka proti severovzhodu._NEWLINE_Med vladanjem Janeza II. Portugalskega so potekale tudi raziskave, ki naj bi potrdile teorijo, da je Indija dosegljiva tudi po kopnem. Kralj je poslal Pera da Covilh\xc3\xa3 in Afonsa de Paiva  na pot preko Barcelone, Neaplja in Rodosa v Aleksandrijo, od tam pa v Aden, Hormuz in Indijo. Njuno potovanje je teorijo potrdilo._NEWLINE_Pred raziskovalci je ostala samo \xc5\xa1e naloga, da pove\xc5\xbeejo odkritja Diaza, da Covilh\xc3\xa3 in de Paiva in jih zdru\xc5\xbeijo v morda donosno trgovsko pot v Indijski ocean. Nalogo, ki jo je najprej dobil da Gamov o\xc4\x8de, je Manuel I. ponudil Vascu, ker je uspe\xc5\xa1no branil portugalske trgovske postaje ob afri\xc5\xa1ki Zlati obali pred plenjenjem Francozov.\n_START_SECTION_\nPotovanje do Rta dobrega upanja\n_START_PARAGRAPH_\nNa ladjah je bilo zalog za tri leta plovbe, manjkale pa niso niti tedaj najmodernej\xc5\xa1e navigacijske naprave. Del posadke, ki je bil predviden za opravljanje posebno nevarnih nalog, so sestavljali kaznjenci. Ob izplutju ladjevja iz pristani\xc5\xa1\xc4\x8da na reki Tejo jih je spremljala \xc5\xa1e ladja Bartolomea Diaza, ki se je odpravljal, da prevzame portugalsko utrdbo Elmino na obali Gvinejskega zaliva. Skupaj so ladje plule do obal Sierra Leoneja, nato pa se je odprava 3. avgusta lo\xc4\x8dila od Diaza in nadaljevala svojo pot v neznano. Pri Kapverdskih otokih je Vasco da Gama zapustil obalo in jadral na odprto morje. S tak\xc5\xa1no plovbo naj bi se izognili nevarnim viharjem in tokovom v Gvinejskem zalivu, prav mogo\xc4\x8de pa je, da je \xc5\xa1lo \xc5\xa1e za nekaj ve\xc4\x8d. Po pogodbi iz Tordesillasa je imela Portugalska pravico, da razi\xc5\xa1\xc4\x8de podro\xc4\x8dje, ki je le\xc5\xbealo vse do \xc4\x8drte 350 lig zahodno od Zelenortskih otokov. Morda se je Da Gama odpravil na kri\xc5\xbearjenje proti zahodnemu koncu Atlantika  prav v upanju, da bo odkril neznane de\xc5\xbeele. To mu ni uspelo, zanimivo pa je, da je bil, tik preden je preplul ju\xc5\xbeni povratnik, precej bli\xc5\xbeje Braziliji kot Afriki. Med tem ogromnim ovinkom niso videli Da Gamovi mo\xc5\xbeje kopnega kar 96 dni, vse do 4. novembra, ko so pripluli pred zaliv sv. Helene, nekoliko severno od dana\xc5\xa1njega Cape Towna. To je bila dotedaj dale\xc4\x8d najdalj\xc5\xa1a plovba, pri kateri mornarji niso imeli vidnega stika s celino. Ker so bili tako dolgo brez sve\xc5\xbeega sadja in zelenjave, je mnoge mo\xc5\xbee njegove odprave napadla bolezen skorbut._NEWLINE_Do 16. decembra je flota dosegla  Veliko Ribjo reko, kjer se je poprej Diaz obrnil nazaj, ter zapluli v vode, ki so bile Evropejcem povsem neznane. Ker se je bli\xc5\xbeal bo\xc5\xbei\xc4\x8d, so obalo pred njimi Da Gama in njegovi mo\xc5\xbeje poimenovali Natal, kar pomeni\xc2\xa0\xc2\xbbbo\xc5\xbei\xc4\x8d\xc2\xab\xc2\xa0ali\xc2\xa0\xc2\xbbKristusovo rojstvo\xc2\xab\xc2\xa0v portugal\xc5\xa1\xc4\x8dini.\n_START_SECTION_\nMozambik\n_START_PARAGRAPH_\nVzhodna afri\xc5\xa1ka obala je bila integralni del trgovske mre\xc5\xbee na Indijskem oceanu, ki so jo nadzirali Arabci. Vasco da Gama se je bal, da bodo muslimanski doma\xc4\x8dini sovra\xc5\xbeno razpolo\xc5\xbeeni do kristjanov, zato se je izdajal za muslimana in dosegel sprejem pri mozambi\xc5\xa1kem sultanu. Ker je s seboj tovoril samo ni\xc4\x8dvredno trgovsko blago in ni imel za sultana nobenega primernega darila, je postajalo lokalno prebivalstvo vedno bolj nestrpno. Sovra\xc5\xbena mno\xc5\xbeica ga je nazadnje prisilila, da je zapustil pristani\xc5\xa1\xc4\x8de, za povra\xc4\x8dilo pa je mesto obstreljeval s topovi.\n_START_SECTION_\nMombasa\n_START_PARAGRAPH_\nDa Gamova odprava se je ob obali dana\xc5\xa1nje Kenije zatekla k piratstvu in ropala arabske trgovske ladje, ki ve\xc4\x8dinoma niso bile oboro\xc5\xbeene. Portugalci so bili prvi znani Evropejci, ki so pristali v Mombasi. Zaradi sovra\xc5\xbenega sprejema so pristani\xc5\xa1\xc4\x8de kmalu zapustili.\n_START_SECTION_\nMalindi\n_START_PARAGRAPH_\nFebruarja 1498 je Vasco da Gama nadaljeval plovbo proti severu in se zasidral v bolj prijateljsko razpolo\xc5\xbeenem pristani\xc5\xa1\xc4\x8du Malindi, ki je bilo takrat v sporu z Mombaso. Portugalci so se tukaj prvi\xc4\x8d sre\xc4\x8dali z indijskimi trgovci. Da Gama je najel indijskega pilota, ki je poznal monsunske vetrove in je odpravo pripeljal do Calicuta, dana\xc5\xa1njega Kozhikoda na jugozahodni indijski obali. Za pilota nekateri viri trdijo, da je bil kristjan, drugi pa, da je bil musliman ali Gud\xc5\xbearati. Ena od tradicionalnih zgodb pravi, da je bil pilot slavni arabski pomor\xc5\xa1\xc4\x8dak Ibn Mad\xc5\xbeid. Zgodba je seveda izmi\xc5\xa1ljena, ker Mad\xc5\xbeidovi sodobniki trdijo, da je bil takrat povsem drugje.\n_START_SECTION_\nCalicut, Indija\n_START_PARAGRAPH_\nOdprava je priplula v Calicut 20. maja 1498 in se za\xc4\x8dela pogajati z lokalnim vladarjem Zamorinom. Pogajanja so bila ob\xc4\x8dasno celo nasilna, ker so poskusi da Game in Portugalcev, da bi dosegli privilegirane pogoje trgovanja naleteli na odpor doma\xc4\x8dih arabskih trgovcev. Nazadnje je da Gami le uspelo dobiti negotovo koncesijsko pogodbo za trgovske pravice, vendar zanjo ni dobil nobenega pisnega dokumenta, ker bi moral Zamorinu za poro\xc5\xa1tvo pusti vse svoje blago. Da Gama je obdr\xc5\xbeal svoje blago in izplul, v Calicutu pa je pustil nekaj Portugalcev z navodilom, da ustanovijo trgovsko postajo.\n_START_SECTION_\nVrnitev\n_START_PARAGRAPH_\nVasco da Gama se je 29. avgusta 1498 odpravil proti domu. V vnemi, da bi bil \xc4\x8dim prej doma, je zanemaril lokalno poznavanje monsunskih vetrov in odplul, ko so vetrovi \xc5\xa1e pihali proti obali, kar se mu je krepko ma\xc5\xa1\xc4\x8devalo. Na poti v Indijo je za plovbo preko Indijskega oceana potreboval 23 dni, za pot nazaj pa kar 132 dni. V Malindi je priplul 7. januarja 1499. Na poti je skoraj polovica posadke pomrla zaradi skorbuta, pre\xc5\xbeiveli pa so zaradi tega zelo trpeli. Prvi dve ladji sta se vrnili na Portugalsko julija in avgusta 1499._NEWLINE_Paulo da Gama je na poti domov na Azorih umrl. Vasco da Gama se je vrnil septembra 1499 in bil bogato nagrajen kot mo\xc5\xbe, ki je uresni\xc4\x8dil na\xc4\x8drt, ki je za uresni\xc4\x8ditev potreboval osem let. Dobil je naslov \xc2\xbbadmiral indijskih morij\xc2\xab\xc2\xa0 in potrditev fevdalnih pravic v Sinesu. Manuel I. je njemu in vsem njegovim dru\xc5\xbeinskim \xc4\x8dlanom in njihovim naslednikom podelil d\xc3\xa9den plemi\xc5\xa1ki  naslov \xc2\xbbdom\xc2\xab\xc2\xa0(lord). Postal je grof Vidigueire - prvi portugalski grof, ki ni bil plemi\xc5\xa1kega porekla. _NEWLINE_Trgovina z di\xc5\xa1avami naj bi postala adut portugalskega gospodarstva in temu so sledili  prvi ukrepi. Po da Gamovem potovanju je postalo jasno, da je vzhodna afri\xc5\xa1ka obala \xe2\x80\x93 Contra Costa \xe2\x80\x93 klju\xc4\x8d do  portugalskih  uspehov. Njena pristani\xc5\xa1\xc4\x8da so zagotavljala pitno vodo, preskrbo z \xc5\xbeive\xc5\xbeem, les, mo\xc5\xbenost popravila ladij in zavetja, v katerih so ladje lahko \xc4\x8dakale na ugodnej\xc5\xa1e vreme. Prvi pomemben rezultat tak\xc5\xa1ne politike je bila kolonizacija Mozambika leta 1500._NEWLINE_Da Gamove dose\xc5\xbeke je nekoliko skalila napaka, da s seboj ni odpeljal nobenega za Indijce zanimivega trgovskega blaga. Morska pot je bila tudi polna nevarnosti: posadke ve\xc4\x8d kot trideset dni niso videle kopnega, od 180 ljudi in treh ladij pa se je leta 1498 iz Indije vrnilo samo 60 ljudi in ena ladja. Njegovo prvo potovanje je kljub temu odprlo neposredno morsko pot v Azijo.\n_START_SECTION_\nDrugo potovanje\n_START_PARAGRAPH_\n12. februarja 1502 je Vasco da Gama ponovno odplul proti Indiji, tokrat z dvajsetimi vojnimi ladjami, katerih cilj je bil uveljaviti portugalske interese na vzhodu. Da Gama je sledil floti Pedra \xc3\x81lvaresa Cabrala, ki je odplul proti Indiji dve leti pred njim. Cabral je zaradi iskanja ugodnih vetrov preko Atlantika zaplul preve\xc4\x8d proti zahodu in po naklju\xc4\x8dju odkril Brazilijo. Ko je Cabral kon\xc4\x8dno priplul v Calicut, je odkril, da so vse ljudi, ki jih je tam pustil da Gama, pobili. Lokalno prebivalstvo je bilo do Portugalcev \xc5\xa1e vedno zelo sovra\xc5\xbeno razpolo\xc5\xbeeno, zato je Cabral najprej s topovi obstreljeval mesto, potem pa odplul na jug v majhno kraljestvo Cochin, kjer je naletel na topel sprejem. V Evropo se je vrnil s tovorom svile in srebra. _NEWLINE_V severnem Indijskem oceanu je da Gama po\xc4\x8dakal na ladjo, ki  se je vra\xc4\x8dala iz Meke in zaplenil njen tovor. Nekaj sto potnikov, med katerimi je bilo mnogo uglednih arabskih trgovcev, je ukazal zapreti na ladjo in ladjo za\xc5\xbegati. Ko je 30. oktobra 1502 priplul v Calicut, je bil Zamorin pripravljen podpisati pogodbo. _NEWLINE_Da Gama je zatem napadel pristani\xc5\xa1\xc4\x8de Kilwa v vzhodni Afriki, ki so ga nadzorovali Arabci in je najbolj ogro\xc5\xbealo portugalske interese. Njegove ladje so za\xc4\x8dele  gus\xc3\xa1riti in napadati arabske trgovske ladje in uni\xc4\x8dile calicutsko floto 29 ladij. Po bitki je da Gama dobil od Zamorina ugodne trgovske koncesije. _NEWLINE_Po vrnitvi na Portugalsko septembra 1503, je postal grof Vidigueira s fevdalnimi in sodnimi pravicami nad Vidigueiro in Vilo dos Frades.\n_START_SECTION_\nTretje potovanje\n_START_PARAGRAPH_\nDa Gama je po svojem drugem potovanju pridobil strah vzbujajo\xc4\x8d ugled re\xc5\xa1evalca problemov v Indiji, zato so ga leta 1524 \xc5\xa1e tretji\xc4\x8d poslali na vzhod. V Indiji bi moral zamenjati nekompetentnega podkralja Eduarda de Menezesa, vendar je kmalu po prihodu v Goo zbolel za malarijo in na bo\xc5\xbei\xc4\x8dni ve\xc4\x8der leta 1524 v Cochinu umrl._NEWLINE_Pokopali so ga v cerkvi sv. Fran\xc4\x8di\xc5\xa1ka v trdnjavi Kochi, leta 1539 pa so ga prepeljali na Portugalsko. Pokopali so ga v Vidigueiri v sarkofagu, okra\xc5\xa1enem z zlatom in dragimi kamni. V njegovo \xc4\x8dast so v Bel\xc3\xa9mu zgradili eremitski samostan.\n_START_SECTION_\nZapu\xc5\xa1\xc4\x8dina\n_START_PARAGRAPH_\nVasco da Gama je bil po Henriku Pomor\xc5\xa1\xc4\x8daku najbolj zaslu\xc5\xbeen za portugalsko kolonizacijo Afrike in Azije in njeno vodilno vlogo na Indijskem oceanu. Po njegovem prvem potovanju je Portugalska spoznala, da so varna opori\xc5\xa1\xc4\x8da na vzhodni afri\xc5\xa1ki obali klju\xc4\x8dnega pomena za vzdr\xc5\xbeevanje trgovskih poti proti Daljnemu Vzhodu.\n_START_SECTION_\nDa Gama v literaturi, glasbi in drugod\n_START_PARAGRAPH_\nNa da Gamova potovanja se nana\xc5\xa1a ve\xc4\x8dina portugalskega narodnega epa Lus\xc3\xadadas, ki ga je napisal Lu\xc3\xads Vaz de Cam\xc3\xb5es. Giacomo Meyerbeer in Eug\xc3\xa8ne Scribe sta leta 1865 skomponirala opero L'Africaine, v kateri nastopa tudi da Gama. Leta 1989 je v uprizoritvi te opere v San Franciscu vlogo Vasca da Gama pel slavni tenorist Placido Domingo._NEWLINE_Ju\xc5\xbenoafri\xc5\xa1ki glasbenik Hugh Masekela je posnel pesem z naslovom Vasco da Gama (Pomor\xc5\xa1\xc4\x8dak), ki ima antikolonialno vsebino in vsebuje verz\xc2\xa0\xc2\xbbVasco da Gama ni bil moj prijatelj\xc2\xab. Kasneje je posnel  novo razli\xc4\x8dico skladbe in ji dal naslov Kolonialist._NEWLINE_Po njem se imenujeta pristani\xc5\xa1\xc4\x8de in \xc5\xa1portni klub v Goi, krater na Luni, trije nogometni klubi v Braziliji, cerkev v Kochiju, privatna rezidenca na otoku Sveta Helena, most in trgovski center v Lizboni in eno od predmestij Cape Towna."